**POROČILO O IZMENJAVI NA ISTANBUL GELIŞIM UNIVERSITY**

**V DRUGEM SEMESTRU 2019/2020**

***Kako ste bili zadovoljni z izmenjavo in zakaj?***

Z izmenjavo sem bila izredno zadovoljna. Že pred začetkom sem si zadala cilje, ki jih z izmenjavo želim doseči, da bom lahko doživela izmenjavo z polnimi pljuči. Želela sem spoznati novo, neznano državo, kulturo, običaje in tradicijo, splesti nova prijateljstva, predvsem pa postati del mesta Istanbul in ga videti z drugačnimi očmi, ne samo skozi oči turista. Na žalost je pandemija mojo izmenjavo kar hitro zaključila, vendar lahko rečem, da sem le v 1 mesecu življenja v Istanbulu spoznala veliko novega. Nova kultura, običaji, razlike med mojo in kulturo države, v kateri sem bila na izmenjavi, težave, s katerimi se tam ljudje soočajo. Po tej izkušnji vsakdanje reči gledam z drugačnega zornega kota.

***Ste imeli redna predavanja v angleščini ali samo občasne konzultacije?***

Vsak dan sem imela predavanja v angleščini, saj sem obiskovala predavanje s študenti, ki so vključeni v angleški program. Profesorji so nenehno govorili angleško, le tu pa tam so učencem določene stvari razložili v turščini, vendar so tudi oni želeli govoriti v angleščini, saj se učenci na ta način učijo jezika.

***Kako bi ocenili kakovost študija?***

Na fakulteti menim, da sem pridobila veliko novih informacij. Nekatera so mi bila že znana in sem jih prejela že v prvem letniku ali v srednji šoli, ampak kljub temu sem prejela veliko koristnega znanja, ki mi bo pomagalo do zaključka študija.

***Kakšni so bili profesorji?***

Profesorji so bili izredno prijazni. Domačini tujcem nudijo takšno gostoljubnost, kakršne nisem nikoli doživela. Izredno so prijazni, želijo ti ustreči v vsem, ti nenehno pomagati in brez pomoči nekaterih učiteljev moje bivanje in izkušanja v Turčiji ne bi bila takšna, kakor je bila.

***Bi kateri predmet/profesorja posebej pohvalili/skritizirali?***

Vsi profesorji so bili izredno prijazni. Vsak je želel izvedeti, kdo smo, kakšno je naše življenje, kako se naše življenje, ljudje, kultura, tradicija razlikuje od turške … Nenehno so želeli, da podelimo svoje mnenje, in sva bili s sošolko iz Slovenije nenehno vključeni v pogovor.

Najbolj mi je bila všeč profesorica Leyla Bektas Ata. Izredno je bila prijazna, njena predavanja so bila zanimiva, vedno znova se je trudila približati temo predavanj. Vedno nasmejana in dobre volje je vsakega pritegnila k poslušanju, nas vključevala v pogovor in želela slišati naše mnenje.

Na splošno so mi bili všeč vsi profesorji, saj so se trudili narediti predavanja zanimiva in nas pritegniti k poslušanju, četudi je motivacija pozno popoldne bila že na dnu.

***Kakšni so življenjski stroški v primerjavi s temi v Sloveniji? Koliko je treba imeti za namestitev***?

Turčija je v primerjavi s Slovenijo cenejša država. Hrana je v Turčiji izredno poceni, zato si v kratkem 1 mesecu nikoli nisem sama kuhala.

Na splošno pa življenje v Turčiji ni drago. Na mesec sva dobili približno 420 evrov, od tega nama je nekaj ostalo, kar sva lahko porabili za ugodnosti (zabava, nakupi).

Domačini tujca prepoznajo že od daleč. Ker nisem znala turškega jezika, si domačini lahko privoščijo, da ti stvari prodajo za višjo ceno. Tega v delu Istanbula, kjer sem živela, nisem doživela, vendar sem to prvič zasledila pri najemu sobe v študentskem domu. Ko sva s cimro pred odhodom v Turčijo po internetu iskali namestitve, sva našli študentski dom, ki nama je bil izredno všeč, vendar zunaj cenovnega razreda, ki sva si ga določili za namestitev. Ko pa sva za pomoč povprašali enega izmed profesorjev, nama je dom uredil za polovico manj, kakor je bilo v prvotni ponudbi. Tudi prijatelji, ki sva jih spoznali na izmenjavi, so nam predlagali, naj v primeru, da iščemo namestitev, za pomoč povprašamo njih, saj bodo tujcu prodali po veliko večji ceni kakor domačinom.

Čisto odvisno je tudi, kje stanuješ in v kakšnem okolju želiš živeti. Za namestitev sem mesečno plačevala 180 evrov. Živela sem v študentskem domu, kjer je bilo v ponudbo vključeno: zajtrk, fitnes, pralnica, tuška kopel, učilnice, avtobusni prevoz do fakultete …

Živeli sva v bolj industrijskemu delu Istanbula, približno uro in pol od glavnega centra mesta.

Priporočilo, če si iščete namestitev, raje poiščite stanovanje kot študentske domove. Študentski domovi so izredno varovani, ločeni po spolu in imajo določene omejitve, ki se za študente zdijo nekoliko pretirani, vsaj po mojem mnenju (prihodi v dom do polnoči) in za nameček dražji.

***Je ustanova velika?***

Ustanova je izredno velika. Ker je to univerza, ki ima znotraj več fakultet, ima tudi več stavb, razvrščenih drugo zraven druge. Vse predmete sem imela v eni izmed stavb, zato ni bilo treba nenehno letali iz stavbe v stavbo. Ob prihodu zaposleni v pisarni za Erasmus izmenjave organizirajo ogled, da študentom razkažejo kampus, da se nenehno ne izgubljaš.

***Sprejme veliko tujih študentov?***

Na žalost v spomladanskem semestru letos ni bilo veliko tujih študentov, pravzaprav samo 4. Dobili smo informacijo, da bi marca morala priti večja skupina tujih študentov, vendar so zaradi pandemije svoj prihod odpovedali.

***Kakšne so možnosti za druženje z domačimi in tujimi študenti?***

Ker smo bili samo 4 tuji študentje na fakulteti, smo se družili med seboj. Spletle smo prijateljstva tudi z domačimi študentki, s katerimi smo obiskovale predavanja.

Ker smo živeli v bolj industrijskemu delu mesta, nismo spoznali veliko tujih študentov, saj večina živi v bolj turističnem, glavnem delu mesta. Tam so tudi nenehno organizirali zabave in spoznavanje tujih študentov, ki pa se jih zaradi logistike in urnika predavanj nismo mogli udeležiti. Vendar, če se nahajaš v glavnem centru mesta, imaš na voljo veliko dogodkov, ki jih organizirajo tuji študentje iz drugih fakultet po mestu.

***Kakšno je mesto?***

Mesto je prečudovito. Ogromno in prečudovito. Prepleta se nešteto kultur, tradicij. Opazuješ lahko ljudi, njihov odnos do sočloveka, njihove navade, barantanje, način oblačenja … Na kupu imaš nešteto različnih kultur, ki se med sabo prepletajo in tvorijo veličastno mesto. Spoznaš lahko arhitekturo, ki res govori svojo zgodovino, in skrite stavbe, vrtove, ki nosijo zanimive zgodbe. Na žalost v tako kratkem času nisem uspela videti vsega, vendar bom definitivno ponovno obiskala Istanbul in ga, upam, pobliže spoznala.

Nasvet, ki smo ga nenehno prejemale od domačinov, je bil, da v poznih večernih urah vedno hodimo v večjih skupinah, saj ponoči mesto ni več varno, saj nikoli ne veš, na koga lahko naletiš. Sošolke, s katerimi smo obiskovale nekaj predavanj, so tudi same povedale, da ponoči nikoli ne oddajo same ven, saj jih je izredno strah mesta in ljudi, ki »ponoči pridejo na plan«.

***Kako je bilo poskrbljeno za obšolske dejavnosti?***

Na samem začetku sem želela bolj spoznati mesto in se privaditi na novo okolje, se počasi vključiti v tok življenja in nisem razmišljala na obšolske dejavnosti. Nisem prepričana, da so katere bile, saj se ne spomnim dobro, če nam je bilo to predstavljeno.

***Kaj priporočate študentom, ki nameravajo iti na študij tja?***

Definitivno je vredno! V samo 1 mesecu ti Istanbul pokaže gostoljubnost ljudi, najrazličnejše kulture, tradicije, običaje, ponudi ti dobro, kvalitetno hrano, pokaže ti lepote zgodovine mesta. Definitivno je to mesto, ki ti nudi vse.

Nenehno odkrivaš nekaj novega, kar te še bolj pritegne k raziskovanju kraja in življenja ljudi, in počasi se zaljubljaš v to ogromno mesto in njegove prebivalce.

Sama komaj čakam, da bom lahko ponovno obiskala Istanbul in njegove lepote.

***Ali dovolite objavo elektronskega naslova (za druge študente, ki bi jih zanimalo več praktičnih podrobnosti)?«***

Seveda ☺ pikka44.bostjancic@gmail.com